tomron87/hebrew-wikipedia-sentences-corpus huggingface dataset:
השניים נימקו את התרחקותם ממנו בכך שהם אינם מסוגלים לסלוח לו על מעשיו בעבר, ושקרבת הדם ביניהם לא תשנה את זה.
בראותם את ניסיון אביהם לתקן את מעשיו בעקבות המשפט חזרו בהם השניים וניסו לקבל את מגנטו כאב.
מגנטו לקח על עצמו הנהגה על קבוצת "המוטאנטים החדשים" ושימש כבן ברית לקבוצת האקס-מן.
אולם, למרות כוונותיו הטובות כהונתו של מגנטו נחלה כישלון.
מגנטו אומנם ניסה לחזור בתשובה ולכפר על מעשיו אך דרך השקפתו לא השתנתה לגמרי והוא עדיין נקט לעיתים באמצעים אלימים ללא הצדקה.
כך היה כאשר נקרא לעזור לחברת המוטאנטים בארץ הפראית.
בעקבות הטבח האכזרי שבוצע בקבוצת "המורלוקים" מחוסרי הבית בידי קבוצת "המשוטטים" של מיסטר סיניסטר, מגנטו כרת ברית עם אויביהם, "מועדון הלפייר" (Hellfire, אש הגהנום), כצעד נואש אחרון להשכין שלום בין הקבוצות.
טבעו המרושע של מגנטו אם כך אכן לא נעלם, אלא פשוט תועל למטרות הטוב.
הקונפליקט שנוצר הותיר את מגנטו כאחת הדמויות המורכבות ביותר בקומיקס, שכן כשהוא עייף מהמאבקים הרבים, מגנטו בחר לסגת משאיפותיו לכיבוש ובנה מפקדה שנייה בחלל בשם "אבאלון" כדי לחיות חיי בדידות.
עם זאת, גישתו החדשה לחיים עמדה למבחן עת קיבל פנייה של חבורת מוטאנטים צעירים בשם "השוליות" (The Acolytes) בבקשה שיתערב במלחמת האזרחים שפרצה באי ג'נושה, אשר היה מעין מדינת מקלט לא רשמית למוטאנטים.
מגנטו הסכים והוביל את חניכיו לאי, אך שם נפל למלכודתם של "השוליות" אשר שבו אותו ואת חניכיו.
"השוליות" לקחו את השבויים לאסטרואיד M, בסיסו הישן של מגנטו, אותו תיקנו ובמהרה חשפו כוונתם - לשטוף את מוחו של מגנטו ולהשיבו לדרכיו הקודמות, הפעם כמנהיגם.
מגנטו התנגד ונאבק יחד עם חניכיו בחוטפים, אך בעוד שחברי המוטאנטים החדשים הצליחו לברוח מגנטו נותר מאחור פצוע קשה.
כאשר מנהיג השוליות הפעיל את כלי הנשק הגרעיניים שהיו ממוקמים ברחבי האסטרואיד מגנטו נאלץ להשתמש בכל כוחו כדי למנוע את ההשמדה כדי לאפשר לחניכיו לחמוק בשלום.
לבסוף מגנטו צלל עם השוליות והבסיס המשוקם לכדור הארץ.
בתחילה לא נמצא זכר למגנטו באתר ההתרסקות, אך לאחר מספר חודשים חזרה דמותו לככב כנבל ושבה לאיים על כדור הארץ והאנושות כאשר מועצת הביטחון בחרה להפעיל את "פרוטוקולי מגנטו" - מערכת לוויינית שחגה מסביב לכדור הארץ ומשנה את השדות האלקטרומגנטיים של כדור הארץ כדי למנוע ממגנטו להשתמש בכוחותיו.
בתגובה, מגנטו מפעיל פצצה אלקטרומגנטית לא רק כדי להשמיד את הלוויינים אלא גם כדי לשתק מערכות אלקטרוניות בתוך כדור הארץ בתוך דקות.
נראה שמגנטו זנח את דרכו ה"טובה" כמנהיג האקס-מן וחזר לסורו.
כאשר הגיעו האקס-מן, תחת הנהגתו המחודשת של אקסבייר אשר החלים וחזר להנהיג את חניכיו, מגנטו הגיב בפראות האופיינית לו והשתמש בכוחותיו לתלוש מהמוטאנט וולברין את שלד האדמנטיום שהוצמד לשלדו הטבעי.
כאשר הבין אקסבייר כי יהיה זה בלתי אפשרי לעצור את מגנטו בדרכים רגילות אלה השתמש בכוחותיו הטלפתיים כדי למחוק את מוחו של מגנטו לגמרי.
מעשה זה גרם להיווצרותו של אונסלוט, ישות אומניפוטנטית שהכילה את כוחותיהם המשולבים של מגנטו ואקסבייר.
חברי האקס-מן עזבו את גופו של מגנטו במצב של תרדמת בתחנת החלל וחזרו לכדור הארץ, סמוכים ובטוחים שבזאת הגיע הנבל לסופו.
לאחר מכן התברר שגופו של מגנטו הושם בידי חניכיו בתא מילוט, שם זכה לביקור מידי מוטאנטית בשם אסטרה, שהייתה בעבר חברה באחוות המוטאנטים תחת פיקודו.
אסטרה חפצה במותו של מגנטו, אך רצתה גם שידע כי היא זו שגרמה לכך.
על כן היא השתמשה בכוחותיה כדי לרפאו ולאחר מכן ליצור לו שיבוט גנטי זהה כדי שזה יהרוג את המקור.
תוכניתה של אסטרה נכשלה ומגנטו הצליח לנצח את השיבוט ולהימלט.
השיבוט עצמו איבד את זכרונו ונתגלה כעובד חווה בשם ג'וזף.
חברי האקס-מן צירפוהו למניינם לאחר שחשבוהו למגנטו המקורי שאיבד את זכרונו ולא חשדו במעשה השיבוט.
מגנטו עצמו אכן שרד אך שהה זמן מה במחבוא ותכנן תוכניות.
הוא הגיח ממחבואו פעם אחת תוך התחזות ל"אריק האדום" בשביל להעמיד את המוטאנט גמביט, חבר בצוות האקס-מן, למעין משפט שדה בעוון השתתפותו בטבח שביצע בקבוצת המורלוקים המוטאנטית.
לאחר שהטיח את ההאשמות וההוכחות להן בפניו של גמביט ולנגד עיניהם של חבריו לקבוצת האקס-מן עזב מגנטו את המקום והניח לאקס-מן להתמודד עם השאלות שהחדיר ללבבותיהם לגבי צביעותו של גמביט בעצמם.
לאחר כמה חודשים חזר מגנטו במתקפה חדשה והפעם איים על כלל כדור הארץ בשינוי השדה המגנטי של הכוכב בעזרת מכונה שהרכיב בעצמו, זאת במטרה לדרוש מדינה שתועבר לריבונותו ותוקדש לאוכלוסיית המוטאנטים.
חברי האקס מיהרו להתייצב נגדו אך היה זה ג'וזף שנאלץ להקריב את עצמו כדי לעצור את המכונה של מגנטו.
סיפורו של ג'וזף, שנוצר כשיבוט זהה למגנטו אך הוביל חיים שונים לגמרי של לחימה לצד כוחות ה"טוב" ולבסוף הקרבה עצמית כדי למנוע מתאומו הגנטי המרושע לבצע מעשה נבלה, רמז כי מגנטו אכן מסוגל להגיע לגאולה אמיתית וכפרה, כי אין זה מטבעו גרידא לנהוג בדרכי רשע ואלימות.
ג'וזף הציג אלטרנטיבה לסיפורו של מגנטו, בה הוא הופך לאדם טוב ואלטרואיסט.
דמותו של מגנטו, לעומת זאת, המשיכה עוד זמן מה בדרכי הרשע.
ג'נושה ובית אם - כפרה וגאולה
לאחר שנואשו מנהיגי האומות מלהביס את מגנטו, החליטו לנסות להטות את מאמציו למטרה אחרת - ג'נושה, אותה מדינת מוטאנטים שסועת מלחמת האזרחים אליה פיתו "השוליות" את מגנטו.
האו"ם הציע למגנטו ריבונות מלאה על ג'נושה במטרה שיביא לסיום המלחמה ולשיקום המדינה.
מגנטו לקח על עצמו את המשימה הנאצלה, אך גילה כי זו קשה מדי עבורו שכן כוחותיו נחלשו.
לבסוף הצליח מגנטו לטכס עצה והשתמש במוטאנטית פולאריס, לה כוחות דומים לשלו, כדי להשתלט על המדינה.
גרעין אחרון של מורדים ניסה להגן על מכונה בלב אחת מערי ג'נושה שתוכל לשקם את כוחותיו של מגנטו.
משגילה זאת תקף אותם מגנטו, השמיד את העיר ולבסוף מצא והשתמש במכונה.
כעת, משהיה חזק ופיקד על צבא המוטאנטים של ג'נושה, חזר לתוכניותיו הרגילות והכריז מלחמה על המין האנושי.
האקס-מן, כהרגלם בתגובה לכל תוכנית זדונית מצידו של מגנטו, מיהרו להאבק בו ובקרב שהתפתח מגנטו נפצע אנושות.
פציעה זו גרמה למגנטו להיוותר חסר אונים כאשר צבא רובוטים בפיקודה של קסנדרה נובה, אחותו המרושעת של אקסבייר, תקף את האי והשמיד את רוב אוכלוסייתו.
לאחר ההרס שוב נחשב מגנטו כמת, על אף שגופתו לא נמצאה.
חיפושים בהריסות ארמונו גילו הקלטות שביצע בהן הביע את דעותיו בשורת נאומים על עליונות ה"גזע" המוטאנטי.
נאומים אלו העלו את מגנטו בעיני מוטאנטים רבים לדרגת קדוש מעונה.
לאחר מספר חודשים חזר מגנטו, הפעם ללא כל תוכנית להשתלטות על העולם או הכחדת הגזע האנושי והחל בבנייתה מחדש של ג'נושה בעזרתו של אקסבייר.
לאחר שחזה בכל אשר בנה נהרס בעודו חסר אונים להושיע או לעזור, וכל זאת כתוצאה מתוכניותיו המגלומניות, הבין לבסוף מגנטו כי עליו לתקן את דרכיו לחלוטין.
עם זאת, ניסיון כפרה זה לא הספיק כדי להביא את מגנטו לגאולה, והרי חטאיו היו רבים.
גאולתו עוד ציפתה לו עת טרגדיה הכתה במשפחתו והייתה למרכז עלילת "בית אם" ("House of M", בית מגנוס).
עלילה זו נועדה לרענן את עולם הקומיקס של מארוול על ידי כפיית שינוי קיצוני עליו - שלילת כוחותיהן העל טבעיים של רוב הדמויות.
על פי עלילה זו, בתו של מגנטו ונדה, שנודעה בכינויה מכשפת השני, הייתה בעלת היכולת לשנות את המציאות כרצונה.
כאשר פעלה כחלק מחבורת גיבורי על בשם "האוונג'רס" כוחותיה גברו, אך עם זאת גם גרמו לה להתמוטטות עצבים, במהלכה תקפה והרגה את חבריה לקבוצה ולבסוף נותרה במצב תרדמת.
מגנטו לקח את ונדה לארמונו המשוקם בג'נושה, שם התקבצו דמויות רבות מכל רחבי יקום מארוול בניסיון לטפל בה, אך כולם נכשלו.
התסכול הגובר של מגנטו גרם לקוויקסילבר, בנו ואחיה של ונדה, לבקש ממנה להשתמש בכוחה כדי ליצור עולם בו מגנטו יקבל את אשר רצה - להיות שליט אימפריית מוטאנטים אשר תחלוש על פני העולם.
ונדה עשתה כבקשתו ויצרה את העולם כך שאיש לא יזכור את העולם האמיתי.
אך המצב הידרדר במהרה לכאוס כאשר המוטאנטית ליילה מילר - בעלת היכולת לגרום לאנשים להזכר בעולם האמיתי, החלה לעורר את גיבורי-העל השונים, ואלו הבינו כי העולם "החדש" הזה הוא תוצאה של עיוות המציאות.
הגיבורים האשימו את מגנטו והחליטו להתקיפו במבצרו שבג'נושה.
מגנטו, שנפל גם הוא קורבן לעיוות המציאות, הזדעזע משגילה את אשר קרה, שכן עם הרס ג'נושה ויתר על שאיפותיו להשתלט על העולם.
משגילה כי היה זה בנו אשר גרם לכך הרג מגנטו את קוויקסילבר לעיני אחותו.
ונדה החלה להאשים את אביה כי הוא עדיין מרושע ושכל האשמה נתונה בידי המוטאנטים.
לבסוף שינתה את המציאות פעם נוספת ואחרונה - הפעם העולם החדש שנוצר ערער את יסודות עולם הקומיקס של מארוול, שכן מרבית אוכלוסיית המוטאנטים, שהייתה למרכז העלילות השונות עד כה, נשללו מכוחותיהם והפכו לבני אדם "רגילים".
בין אותם מוטאנטים שהפכו בהרף עין לבני אדם רגילים היה מגנטו עצמו.
בזאת הגיע לגאולתו, כפי שהובע בפי וולברין, מגיבורי האקס-מן, כאשר הלה מצא את מגנטו - הוא הפך למה ששנא מכל - לאנושי.
וולברין הניח למגנטו לחיות במצב זה, בהאמינו כי זהו העונש המתאים ביותר לחטאיו הרבים.
כהשלכות עלילת "בית אם", האנרגיה הקולקטיבית של המוטאנטים שכוחותיהם הופשטו מהם הצטברה לתוך מוטאנט סופג אנרגיה בשם מייקל פוינטר.
מגנטו חסר הכוחות מותקף בידי קסורן, חוצן אשר התפתח לישות אנרגטית והתמזג עם פוינטר.
קסורן מגלה כי התחזה למגנטו כדי לקבץ יחדיו את המוטאנטים נגד האנושות אך נכשל משום יכולת ההתחזות הפגומה שלו.
כתוצאה מכך, הוא התחזה למגנטו והפעיל באופן זמני את כוחותיו בטרם הובס בידי האוונג'רס החדשים ונשלח לכיוון השמש.
עקב כך, פוינטר ומגנטו השתחררו מאחיזתו של קסורן.
מגנטו נעצר והובל למעצר בידי סוכנות S.H.I.E.L.D.
אולם, המסוק אשר נועד להוביל אותו התפוצץ בהמראה ומגנטו השתמש בשארית הכוחות שהעניק לו קסורן כדי להימלט.
תסביך משיח ואומת אקס - החזרת הכוחות וגאולה נוספת
בעקבות אירועי "תסביך משיח", מגנטו מופיע מחדש - לכאורה עם כוחות - ומפעיל מחדש את זקיפי הסנטינל הרובוטיים כדי לתקוף את קבוצת האקס-מן, אשר לא מזמן העבירה את בסיס המבצעים שלה לסן פרנסיסקו.
האקס-מן מביסים אותו בקרב, ומתברר כי כוחותיו המוטאנטיים חוקו באופן מלאכותי על ידי שימוש בחליפה טכנולוגית שסיפק לו הוד התפתחותו, וכי התקפתו נועדה לשמש הסחת דעת בעוד הוד הפתחותו גונב חפץ מסתורי כחלק מברית שנכרתה בין השניים.
זאת ועוד, הוד התפתחותו ערך במגנטו ניסוי טכנולוגי מסוכן ביותר שהשיב בהצלחה את כוחותיו.
מגנטו מגיע לאוטופיה, אומת המוטאנטים החדשה שנוצרה בידי האקס-מן משרידי אסטרואיד M.
הוא מדהים את הקבוצה באומרו להם שהוא מעוניין לעבוד עמם במשותף משום שהצליחו במשימתם להגן על המוטאנטים.
מגנטו חושש לגורלם של המוטאנטים, אשר מספרם צנח דרמטית ממיליונים לכמה מאות בעקבות אירועי "בית אם", וסייקלופס מודיע לו שמשיחת המוטאנטים הופ סאמרס חיה וקיימת.
מגנטו מקיים את הבטחתו ועוזר לאקס-מן להגן על אוטופיה מפני המפלצות של המוטאנט "טורף אקס".
כעת כשהוא חבר מן המניין של הקבוצה, מגנטו עוזר ליצב את האסטרואיד השקוע על פני האוקיינוס השקט.
הוא עובד יחד עם נאמור והעם האטלנטי לבנות עמוד תומך לאוטופיה.
למרות מאמציו ועל אף שאקסבייר מכיר לו תודה על כך, מגנטו עוזב את הקבוצה לאחר שסייקלופס נוזף עליו שפעל ללא אישורו.
במאמץ אחרון כדי להשיג את אמונם בו, מגנטו נכנס למצב מדיטטיבי-קטטוני שאיפשר לו למקד את כוחותיו למרחקים בין-גלקטיים ולהחזיר את הקליע משמיד העולמות חזרה לכדור הארץ, בו הייתה כלואה קיטי פרייד.
אולם, שימוש קיצוני זה בכוחותיו גרם לו למתח נפשי רב והשאיר אותו בתרדמת.
באירועי "הביאה השנייה", מגנטו יוצא מהתרדמת שלו מיד לאחר שהופ שוגרה לאוטופיה בידי נייטקרולר הגוסס.
בשעה שאוטופיה עמדה בפני מצור בידי רובוטי הנמרוד - למרות מצבו החלוש - מגנטו הצליח להביסם על ידי שיפודם בעזרת מוטות מתכת מגלעין האי.
לאחר הקרב, מגנטו מגלה שהאוונג'רס הצעירים מחפשים אחר מכשפת השני, שעדיין נחשבת לנעדרת.
בנוסף מתגלה כי צמד הגיבורים ויקאן וספיד הם למעשה גלגול נשמותיהם של ילדיה של ונדה.
מגנטו נפגש עמם, רוצה שהם יכירו בו כסבם, ועוזר להם למצוא את ונדה.
קבוצת האוונג'רס מנסה לעצור את מגנטו ונלחמת בו ללא הצלחה, עד אשר ויקאן משגר את מגנטו ואת קבוצת האוונג'רס הצעירים משם.
הם פוגשים בקוויקסילבר, שמנסה להרוג את אביו.
מגנטו מקבל הצעה לפתור את סוגיית הימצאותו באי אוטופיה.
זאת משום שכלפי העולם החיצון, הוא ידוע כטרוריסט ומהפכן ואין הדבר מתיישב עם ניסיונותיו האחרונים לכפרה.
יחצ"נית לענייני מוטאנטים מציעה לו לשנות את צבע חליפתו ללבן כסמל לכך, אך הוא מסרב.
בשעה שפורצת בסן פרנסיסקו רעידת אדמה, מגנטו משתמש בכוחותיו כדי ליצב את מבני העיר ולהשקיט את עוצמת הרעידות.
בכך הוא מונע נזק נוסף לעיר ומציל עשרות חפים מפשע.
כתוצאה מכך, אזרחים מסוימים מחליטים לבוא לקראתו, אך עדיין כמה מהם נזכרים בעברו המרושע ועד כמה הוא מסוכן.
בריאה מחדש, אוונג'רס נגד אקס-מן
לאחר הפילוג בין סייקלופס לוולברין בשל חילוקי דעות אידאולוגיים, מגנטו עבר לצידו של סייקלופס, והצטרף לצוות ההכחדה שלו.
כאשר שוחררו לתקשורת צילומים המראים את מגנטו כשהוא רוצח פעילים שונאי מוטאנטים, הוא הופתע מכך מאוד, היות שהוא היה עם סייקלופס בצידו השני של העולם.
השניים נקראו לפגישה עם קפטן אמריקה ואיירון מן, שבה סייקלופס ערב לחפותו.
התברר כי הפושע האמיתי היה ג'וזף, שחזר לחיים מהמישור האסטראלי, וביחד עם חברי אחוות המוטאנטים שימשו ככפילים לאקס-מן.
יחד עם פעיל שונא מוטאנטים בשם כריסטופר באך, ג'וזף היה מעוניין ללכלך את שמו הטוב של מגנטו ולהחדיר שוב פחד בעולם בשמו.
בנוסף, הוא רצה להפוך את המוטאנטים לכוח מסוכן שיש לחשוש מפניו.
ג'וזף לעג למגנטו משום שהצטרף לאקס-מן ולמעשה "התרכך", אך מגנטו הגן על עצמו באומרו כי הוא עושה מה שתמיד עשה - נלחם למען הישרדותו של הגזע המוטאנטי.
מגנטו חשף מזימה להרוג תומכי אנושות בהפגנה נגד מוטאנטים, והצליח לעצור את המתקפה.
הוא הרג את כפיליהם של האקס-מן וגם את כריסטופר באך.
עם בואו של כוח הפניקס לכדור הארץ, מגנטו חובר לצד האקס-מן במלחמתם נגד האוונג'רס, וזאת כדי לשמור על משיחת המוטאנטים הופ סאמרס.
כאשר האוונג'רס פלשו לאי אוטופיה, הוא נלחם באיירון מן, אך הובס על ידו לאחר שדעתו הוסחה.
בעוד איירון מן גורם לפיצולו של כוח הפניקס, חמשת חברי האקס-מן סייקלופס, אמה פרוסט, נאמור, קולוסוס ומג'יק הופכים לחמשת הפניקסים, שמטרתם לסיים את המלחמות הרבות ולהביא קץ לרעב וחולי בעולם.
האוונג'רס ממשיכים ללחום בהם, מתוך אמונה כי חמשת הפניקסים יאבדו שליטה וכוחם יושחת.
בשעה שחברי האוונג'רס מתגברים על נאמור, קולוסוס ומג'יק, מתברר כי כוחותיהם עוברים ליתר חברי הפניקסים - סייקלופס ואמה פרוסט.
זו האחרונה משליטה שלטון רודני באי אוטופיה, ומגנטו מנסה לדבר עמה בהגיון, אך ללא הועיל.
הוא קורא לפרופסור אקס לעזרה.
בקרב הסופי נגד הפניקסים, סייקלופס שואב לתוכו את יתרת הכוחות, ומגנטו מאבד את ההכרה.
סייקלופס הופך לפניקס האפל והורג את אקסבייר, אך הוא מובס כאשר הופ סאמרס ומכשפת השני, בתו של מגנטו, מפזרות את כוח הפניקס על פני העולם - בכך למעשה מפעילות מחדש את הגן המוטאנטי באנשים.
למרות נסיונותיו לעזור לאקס-מן, מגנטו וצוות ההכחדה מוצאים את עצמם נרדפים בידי רשויות החוק.
כשסקוט סאמרס נכלא מרצון בשל פעולותיו כפניקס האפל, הוא מסרב להצעתו של מגנטו להבריח אותו מהכלא, אולם משנה את דעתו לאחר מכן.
צוות ההכחדה משחרר אותו, וביחד הם פועלים לחפש אחר המוטאנטים החדשים בעולם שנכלאו בשל הפחד מכוחותיהם החדשים, לעזור להם לשלוט בכוחות אלו ולהצטרף למהפכה שלהם.
בזמן שמגנטו וסייקלופס משחררים את אמה פרוסט מהשיירה בה היא מועברת לכלא, השניים מאבדים שליטה בכוחותיהם, ומגלים כי זוהי תופעת לוואי לחשיפתם לכוח הפניקס.
הם מנסים לעזור למוטאנט חדש, כאשר חמשת חברי האקס-מן המקוריים מתעמתים מולם, לאחר שהובאו לזמן ההווה בידי חיה.
לאחרונה, מגנטו הגיע לבסיס סודי של סוכנות S.H.I.E.L.D ונכנע, כשהוא מתוודה בפני מריה היל כי בכוונתו לבגוד בסייקלופס משום שזה האחרון הרג את אקסבייר וגם משום שהוא אחראי לאיבוד השליטה בכוחותיו של מגנטו.
אירועי הציר - המלחמה נגד אונסלוט האדום
במהלך אירועי הסיפור "הציר" של שנת 2014, מגנטו מגיע לאי ג'נושה ומגלה שהפך למחנה ריכוז למוטנטים.
הוא משחרר שתי ילדות מוטנטיות שמגלות לו שהגולגולת האדומה אחראי לכך ושהוא השתלט על מוחו של פרופסור אקסבייר.
מגנטו תוקף את הגולגולת האדומה, אך קבוצת האס-מן של הנבל עוצרת אותו.
הוא נכלא ועובר עינוי מחשבתי בידי הגולגולת האדומה, כאשר הוא מקבל חזיונות שכל אלה שקרובים אליו סובלים בזמן שהוא אינו יכול לעשות דבר כדי לעזור להם.
אחרי שהוא משוחרר בידי מכשפת השני, רוג והאבוק, הוא נושך הורמון גדילה מוטנטי שהוכנס מתחת לעורו ושמעצים את כוחו.
כשמכשפת השני, רוג והאבוק רוצים לעזוב את האי כדי להתריע בפני האוונג'רס והאקס-מן על מעלליו של הגולגולת האדומה, מגנטו אומר להם שהוא מתכוון להישאר ולהילחם בו.
לפני שהם יכולים לעשות משהו בנדון, הגולגולת האדומה מופיע.
הוא מחזיק בקבוצה תחת שליטה מחשבתית ומתכוון להשתמש בכוחה של מכשפת השני כדי לעצב מחדש את המציאות כרצונו.
הוא פוקד על מגנטו להשתחוות לו אם ירצה שבתו תישאר בחיים, אך מגנטו עורך מתקפת פתע ששוברת את שליטתו של הגולגולת האדומה בקבוצה.
מגנטו נתקף זעם לנוכח העובדה שנעשה שימוש במוטנטים לצורך ניסויים מעוותים, והוא הורג את כל קבוצת האס-מן.
לאחר מכן, הוא תוקף את הגולגולת האדומה, שאומר לו שפחדו הגדול ביותר של אקסבייר היה שמגנטו יוביל את האקס-מן.
מגנטו הורג את הגולגולת האדומה בעוד האחרים צופים באימה במתרחש.
מגנטו מאמין שהכל הסתיים, אך לפתע הגולגולת האדומה מופיע מחדש והפעם כיצור אימתני המכונה אונסלוט האדום.
כדי להילחם בצורתו של הגולגולת האדומה כאונסלוט האדום, מגנטו מקים קבוצה ללא שם של נבלים כמו האיש הסופג, קרנג', דדפול, דוקטור דום, מכשפת, הובגובלין, ג'ק-או-לנטרן החמישי, מיסטיק וסייברטות'.
אחרי שהנבלים עברו היפוך אישיות כתוצאה מכישוף ההיפוך של מכשפת השני ודוקטור דום, הקבוצה נקראה עד מהרה "האוונג'רס המדהימים".
כשקוויקסילבר ומגנטו מנסים לדבר אל ליבה של וונדה המהופכת, היא תוקפת אותם בעזרת קללה שנועדה להעניש את קרובי משפחתה, אך כאשר רק קוויקסילבר מגיב להשפעה, וונדה מבינה שמגנטו הוא אינו אביהם הביולוגי.
כאשר רוחו של דניאל דראם אוחזת במכשפת השני ועובדת במשותף עם דוקטור דום כדי לבטל את השפעת כישוף ההיפוך, מגנטו הושפע מכך והפסיק להיות איום על האנושות.
כאשר מגנטו מגיע לג'נושה הוא מוקף בידי סוכני S.H.I.E.L.D, והוא נכנע להם.
מלחמות סודיות - ההקרבה האולטימטיבית
במהלך חלק "הימים האחרונים" מתוך סיפור "מלחמות סודיות", מגנטו חייב להגיע להחלטה בסדרת פלישות שמתרחשות כאשר ארץ-616 וארץ-1610 מתנגשים.
כדי להציל את המין המוטנטי, עליו להשמיד את העולם שמתנגש עם שלו וכן להציל את האנושות, אשר חוגגת את פועלו כגיבור ומסתכלת עליו בפליאה כשארץ-1610 שולחת זקיפי סנטינל נגדו.
כשהאנרגיות של שני כדורי הארץ המתקרבים לכדי פגיעה זורעות הרס ומהומה ברחובות, מגנטו ובתו פולאריס לוקחים את הקרב לכדור הארץ השני ונלחמים בסנטינלים שנשלחו לרדוף אחריהם.
פולאריס נדהמת מרמות הכוח שאביה מציג בשעה שהיא מגנה על האנשים שנקלעים לאש הצולבת במאבק בינו לבין הסנטינלים.
למגנטו יש מטרה אחת ויחידה, ולא אכפת לו מנזק משני ומחיי אדם כאשר הוא קורע בניין לגזרים ומשתמש בו נגד הרובוטים הרצחניים, ואנשים נופלים מהבניין לקרקע שמתחת.
פולאריס נוזפת בו על פעולה חסרת זהירות זו ונחלצת לעזרתם, בעוד מגנטו תוהה לגבי הסיבה שבגללה הוא מציג רמות כוח שכאלו.
מגנטו וסגניתו הנוכחית, בריאר, עובדים במשותף עם כימאי שתחת העסקתו של מגנטו כדי להזריק לו קוקטייל סמים להגברת כוחותיו, אך אין זה מספיק עבור מגנטו, שזקוק לתגבורת נוספת.
מספר חודשים לפני התרחשותה של הפלישה האחרונה, בריאר מצליחה לקרוא לעזרתם של טובי המוחות ביניהם דוקטור דום, מיסטר פנטסטיק, הוד התפתחותו, מיסטר סיניסטר, דארק ביסט ודוקטור נמסיס.
אולם, מגנטו בוחר במדען בשם איש הסוכר מעידן אפוקליפס.
באמצעותו, מגנטו רוכש את האמצעים להנחיל את תוכניתו, ועל כך הוא מודה לו רק בדרך שמגנטו יודע ובקושי משאיר אותו בחיים.
בזמן ההווה, מגנטו משתמש בכוחות המגנטיים של הארץ כדי לעזור לו בתוכניתו, אולם מדובר בכוחות גדולים מדי מכדי שיוכל להתמודד איתם.
כשפולאריס מנסה לגרום לו לקחת הפסקה משום שתוכניתו למעשה הורגת אותו במהירות, מגנטו מתחיל לחשוב שהוא אינו זקוק למנוחה כלל כדי להגן על אלה שיקרים לו.
כוחותיו עוברים למצב היפראקטיבי והוא מתחיל לסבול ממפרצת מוחית.
הוא אומר לפולאריס שהוא אינו זקוק לעזרתה, ועד מהרה היא מבינה למה הוא מתכוון כאשר הוא סופג את כוחה ואומר שזוהי אחריותו הבלעדית, ושלא ייתן לה למות לצידו מאחר שיש לה עדיין מה להציע לעולם.
כתוצאה מספיגת הכוחות, כוחותיו העצומים של מגנטו מתפרצים דרמטית מאחר שהכוחות המגנטיים של הקוטב הצפוני והדרומי בנוסף לאנרגיות הביו-אלקטריות של כדור הארץ מתועלים דרכו, בעוד הוא מהרהר ברגעיו האחרונים על חייו ועל בחירותיו.
מלחמת אזרחים 2 והבלתי אנושיים נגד אקס-מן - התפלגות אידאולוגית
כחלק מהמיתוג מחדש "מארוול החדשה והשונה", מגנטו הוחזר לחיים ללא כל זיכרון ממותו.
הוא אוסף קבוצה של גיבורי-על מוטנטים המורכבת מארכאנג'ל, אם, פסיילוק וסייברטות' בשיאה של התקוממות אנטי-מוטאנטית מסיבית ובזמן גילויו של ענן הטריגן מניו אטילן, עולמם של הבלתי אנושיים, שמזיק למוטנטים.
במהלך הסיפור "מלחמת אזרחים 2" מופיע לפתע בלתי אנושי בשם יוליסס שניחן ביכולת לראות את העתיד.
הדבר מפלג בין גיבורי-העל, וביניהם האקס-מן, כאשר קרול דנברס מובילה סיעה משלה מתוך אמונה שפושעים שיבצעו פשעים עתידיים לפי חזיונותיו של יוליסס ראויים להיכלא בעוון אותם פשעים שטרם קרו.
סיעה נוספת מונהגת בראשותו של איירון מן, בהאמינו שהדבר יפר את חירותם האזרחית.
מגנטו וכמה מחברי האקס-מן מצטרפים לצד של איירון מן, בעוד סטורם מצטרפת עם קבוצה משלה לצד של דנברס.
אחרי שמגנטו מצליח להגיע אל יוליסס, הוא שואל אותו מדוע עליו להשאירו בחיים ולא להרוג אותו או ללכוד אותו.
יוליסס מראה לו חזיונות שגורמות למגנטו לעזוב אותו ואת ניו אטילן.
בהמשך התגלה הדבר כמזימה של מדוזה להתחמק מעימות.
במהלך הסיפור "הבלתי אנושיים נגד אקס-מן", מגנטו נהרג בידי פסיילוק בהתאם להסכם ביניהם אם יעבור רגרסיה למצבו המגלומני הקודם.
הוא נותר למות בארץ הפראית, וגופתו נמצאה בידי אקסודוס ונרפאה בידי אליקסיר.
לאחר המלחמה בין הבלתי אנושיים לאקס-מן - כשמדוזה שחררה את המתקן שישמיד את ענן הטריגן, מגנטו הוכה בפראות בידי אמה פרוסט, ששיקרה ליתר חברי האקס-מן על האמת מאחורי מותו של סייקלופס, מה שהוביל לפרוץ המלחמה.
הוא ניצל בהמשך בידי מדוזה, ומבקש להרוג את אמה על פעולותיה הבוגדניות אך האבוק מונע ממנו וממדוזה להרוג אותה.
בקשת הסיפור "אימפריה סודית" משנת 2017, מתגלה שמגנטו מנסה לעזור לקבוצת האקס-מן המקוריים מזמן העבר לחזור לזמן שלהם.
הוא פוגש את סטיב רוג'רס, שמוחו נשטף בידי כפילו של הגולגולת האדומה בעזרת כוחה של הקוביה הקוסמית כדי להאמין שהוא סוכן רדום של הידרה.
רוג'רס מציע למגנטו רעיון לפיו חלקת אדמה במערב ארצות הברית תוצע למוטאנטים ותשמש כאומה עצמאית, וזאת בתנאי שמתיישביה לא יורשו להיכנס לתחומי ארצות הברית.
כאשר ארגון הידרה משתלט על ארצות הברית, מגנטו מסכים לרעיון של רוג'רס, שנחשב כעת לחבר בכיר בהידרה.
כתוצאה מכך, קמה לה מושבת ניו-טיאן בקליפורניה, ומגנטו מביים את מותו כדי שיוכל להתחבא במדריפור.
מאוחר יותר, כשאמה פרוסט נפגשת עם רוג'רס בזמן שכוחות המחתרת נלחמות בהידרה, מגנטו נראה לצד נושאת המטוסים המעופפת של הידרה ומשתמש בחלקי מתכת גדולים כדי לתקוף אותה.
אמה ושאר המוטנטים מצטרפים למחתרת נגד הידרה, ומתחילים את התוכנית להחזיר את רוג'רס לצד הטובים.
התגלה כי רוג'רס האמיתי נכלא בתוך הקוביה הקוסמית, והוא התחזה לקפטן אמריקה האמיתי והפעיל על אמה מניפולציה כל אותה עת.
מגנטו הוא אחד מהמוטאנטים החזקים ביותר ביקום של מארוול, ויכולותיו מדורגות ברמת אומגה.
הוא מנצל את כוחותיו העצומים ורחבי ההשפעה ביחד עם האינטלקט הגאוני שלו כדי לממש את תוכניותיו ולהתמודד עם יריבים רבים וחזקים, שלעיתים תוקפים אותו כקבוצה.
כפי שנובע משמו, מגנטו יכול לשלוט בשדות מגנטיים ולעצב אותם לפי רצונו.
הוא שואב כוח מהשדה המגנטי של כדור הארץ, שמגביר את כוחו ואת יכולותיו.
באמצעות שליטתו במגנטיות, מגנטו יכול לשלוט במתכות (כולל מתכות שאינן פרומגנטיות), לתמרנן, להזיזן במרחב ולשנות את צורתן.
הוא יכול להרים בעזרת כוחותיו מסה אדירה של מתכת.
הוא הצליח לשלות מהים צוללת גרעינית במשקל 300,000 טון, להרים לאוויר את אסטרואיד M ובמספר פעמים גם הזיז אסטרואידים באמצעות כוחותיו.
הוא מסוגל גם לתמרן מספר רב של גופים מתכתיים ולבנות מהם מכונות מורכבות.
שליטתו בכוחות האלקטרומגנטיים מאפשרת לו לתמרן עצמים גם ברמה המולקולרית ולשלוט בחלקיקי מתכת קטנים ומולקולות שונות.
למגנטו יש יכולת גם לשלוט בעצמים לא מתכתיים, אך במידה פחותה בהרבה משליטתו במתכות, ולכן הוא משתמש ביכולת זאת לעיתים רחוקות.
במספר חוברות הוא תואר כבעל יכולת להשפיע גם על כוח הכבידה ולייצר חורי תולעת.
בסדרת האנימציה אקס-מן 97 מגנטו יצר בקוטב הצפוני פעימה אלקטרומגנטית כל כך חזקה שהביאה לעלטה בכל כדור הארץ ולהשבתת כל זקיפי הסנטינל פריים שתקפו את המוטאנטים.
מגנטו יכול להשתמש בכוחותיו כדי לרחף באוויר ולעוף ברחבי העולם.
בנוסף, הוא יוצר שדות כוח אלקטרומגנטיים המגנים עליו מכל מיני התקפות אנרגיה (כגון מטח קרני אנרגיה וקרני לייזר) וחומר (כגון תחמושת קליעית ופצצות).
שדות הכוח שלו כה חזקים עד שהם מסוגלים להגן עליו גם מפני נשק גרעיני, דבר ההופך אותו לכמעט בלתי-פגיע להתקפות רוב בני האדם וחלק מהמוטאנטים עליו.
שדות האנרגיה שלו מאפשרים לו גם לשרוד בחלל כאשר הם יוצרים בועה הכולאת בפנים אוויר וחמצן לנשימה.
מגנטו משתמש בשליטתו באנרגיה האלקטרומגנטית כדי לחזק את גופו ולהגביר את יכולותיו המנטליות והפיזיות, כגון זמן התגובה.
בנוסף ליכולותיו המוטנטיות החזקות, מגנטו הוא גם גאון ומוכשר במספר רב של תחומים.
הוא מומחה בהנדסה גנטית, פיזיקת חלקיקים, הנדסה ועוד.
הוא אסטרטג וטקטיקן מצוין, ובעל הכשרה צבאית בתחומים אלה וכן בקרב מגע.
בנוסף, הוא בקיא במספר רב של שפות ולשונות.
לדמותו של מגנטו בסדרת הסרטים "אקס-מן" של פוקס המאה ה-20 מופיעות שתי גרסאות - אחת צעירה, בגילומו של מייקל פסבנדר, ואחת מבוגרת, בגילומו של איאן מקלן.
את דמותו של מגנטו גילם זוכה פרס אוסקר איאן מקלן בסרטי הקולנוע "אקס-מן", "אקס-מן 2", "אקס-מן 3: המפלט האחרון" ו"אקס-מן: העתיד שהיה".
הוא האנטגוניסט בסרטים הראשון והשלישי, ופרוטגוניסט בסרטים השני והרביעי כאשר הוא חובר לאקס-מן כנגד אויב משותף.
בסרטים אלו, מגנטו דוגל בשגשוג הגזע המוטאנטי (או כמו שסייקלופס קורא לזה, "עליונות") כל עוד הוא נמצא בשליטה עליו.
הוא מציג תכונות של מגלומניה בו בעת שאינו מסכן את חייהם של החפים מפשע - כך למשל, הוא מתעמר ברוג משום שכמעט והרג אותה בסרט השני, והוא מקריב מוטאנטים בסרט השלישי על ידי שליחתם להילחם למענו בזמן שהוא מוגן הרחק מהם, באומרו "בשחמט, הרגלים הולכים ראשונים".
למשך כל אורכם של הסרטים, מגנטו מתעמת מול צ'ארלס אקסבייר, אותו גילם פטריק סטיוארט, אך מתייחס בדאגה רבה כלפי חברו הוותיק משום תרומתו לגזע המוטאנטים.
בסרטים אלו, חסינותו של מגנטו לתקיפות טלפתיות אינה נובעת מיכולת טבעית אלא מפאת הטכנולוגיה - קסדתו מכילה מרכיב שמגן עליו מפני התקפה מנטלית.
זאת ועוד, ניתן לו הקרדיט בעזרה ביצירתו של המתקן לאיתור מוטאנטים סרברו, ובכך למעשה הצליח ליצור את האמצעים למנוע את דבר גילויו בעזרת המכונה.
מייקל פסבנדר מגלם את דמותו הצעירה של מגנטו באתחול המחודש שנעשה לסרטי אקס-מן "אקס-מן: ההתחלה", וכן בסרטים "אקס-מן: העתיד שהיה", "אקס-מן: אפוקליפס" ו"אקס-מן: הפניקס האפלה".
בסרט "אקס-מן: ההתחלה" במקום אנטגוניסט ראשי, הוא מתואר כאחד משני הפרוטגוניסטים בסרט, ורק בסופו מתבצעת הפיכתו לנבל.
בסרט זה מתואר עברו של לנשר לפני שהפך למגנטו, ותקופת חברותו (ולבסוף יריבותו האולטימטיבית) עם צ'ארלס אקסבייר.
הפיזיקאי הגרמני קלאוס שמידט רוצח את אמו של לנשר הצעיר במאמץ לחשוף את כוחותיו.
לנשר מעביר את ימי התבגרותו בניסיון לאתר אותו.
בשנת 1962, לנשר פוגש לראשונה באקסבייר לאחר ניסיון התנקשות כושל בסבסטיאן שו (שמידט), כאשר אקסבייר חוקר את מעורבותו של שו בניסיון לפריצת מלחמה גרעינית בידי ברית המועצות.
שו מנסה לשכנע את ברית המועצות למקם טילים גרעיניים בקובה.
אקסבייר מגלה שהשימוש בכוחותיו של לנשר מופעל על ידי כעסו, ולכן מחליט לאמן אותו להגיע "לרמה שבין זעם לשלוה".
הוא מפתח יחסי חברות עמו, והשניים מגייסים חבורת מוטאנטים למלחמה הקרבה עם סבסטיאן שו.
במהלך הסרט מצליח מגנטו לשלות מהים צוללת פלדה במשקל של כ-300,000 טון, עדות לעוצמה של כוחותיו.
בסוף הסרט מגנטו הופך לנבל אחרי שהרג את שו כנקמה על רצח אימו והשתכנע שכוונת בני האדם היא להשמיד את המוטאנטים אחרי שציי ארצות הברית וברית המועצות מפגיזים אותו, את אקסבייר וחבריהם המוטאנטים.
בסרט ההמשך, "אקס-מן: העתיד שהיה", מגנטו משוחרר מהכלא על מנת למנוע ממיסטיק להתנקש בטראסק שמפתח את רובוטי הזקיפים אך חוזר לסורו ומנסה להתנקם בנשיא ארצות הברית על שאישר לטראסק לבנות את הזקיפים.
מיסטיק ואקסבייר מסכלים את תוכניתו ומצילים את העולם, אך נותנים למגנטו להימלט.
בעקבות אירועים אלה מגנטו יורד למחתרת, מתחתן ומוליד ילדה וחיי את חייו בשלווה בפולין תחת השם הבדוי הנריק.
בסרט "אקס-מן: אפוקליפס", שוטרים פולניים הורגים את משפחתו, ואפוקליפס מנצל זאת כדי לשכנעו לנקום באנושות ולגייסו כאחד מפרשי אפוקליפס.
בקרב האחרון, מיסטיק מצליחה לשכנע את מגנטו לחזור בו ממסע ההרס והנקמה אותו החל, והוא עוזר לאקס-מן להביס את אפוקליפס.
בסרט "אקס-מן: הפניקס האפלה" מגנטו הופך למנהיג פולחן "השוליות" ומנהל את אי המפלט ג'נושה.
אחרי שג'ין גריי הורגת בטעות את מיסטיק היא בורחת לג'נושה אך כשמגנטו מגלה שהיא הרגה את מיסטיק הוא נלחם בה, אך לבסוף מגנטו עוזר לאקס-מן ולג'יין להביס את ווק - חוצנית שספגה חלק מכוחותיה של ג'ין.
בסוף הסרט מגנטו משחק עם צ'ארלס אקסבייר שחמט כשברקע רואים עוף חול בוער בשמים.
ב"אקס-מן: סדרת האנימציה" ששודרה בתחילת שנות ה-90 של המאה ה-20 גם בישראל, דמותו של מגנטו דובבה על ידי דייוויד המבלן.
אף על פי שדמותו החלה כנבל, הוא שימש כבן ברית לאקס-מן במרבית הפרקים ועזר להם להילחם נגד אויבים משותפים כזקיפי הסנטינלים ומיסטר סיניסטר.
בסדרת התחייה "אקס-מן 97" מגנטו הוא אחת הדמויות הראשיות.
הוא מקבל מצ'ארלס אקסבייר בירושה את הפיקוד על האקס-מן ומנסה לתקן את דרכיו: הוא מציל בני אדם ("רגילים" ומוטאנטים) מאסונות ומסגיר את עצמו למשפט באו"ם, שנותן לו חנינה אחרי שהציל אותם מ"חברי האנושות" ונמנע מנקמה אלימה אחרי שהם ניטרלו את כוחותיה של סטורם.
במהלך הסדרה מגנטו נקרע בין רצונו לממש את חלומו של אקסבייר בדרכי שלום לבין זעמו ורצונו להגן על המוטאנטים בכל מחיר נגד מתקפת זקיפי הסנטינל פריים שבשליטת באסטיון ובמימון האו"ם.
מגנטו נהרג לכאורה בטבח הגדול שמבצעים הזקיפים בג'נושה בחסות האו"ם אך מתגלה שבאסטיון מחזיק אותו כשבוי.
אחרי שזקיפי הפריים של באסטיון תוקפים מוטאנטים רבים ברחבי העולם, כולל את אחוזתו של צ'ארלס אקסבייר, ד"ר ולרי קופר משחררת את מגנטו, שיוצר פעימה אלקטרומגנטית גלובלית שמשביתה את כל הזקיפים וגורמת להאפלה כללית בכדור הארץ.
מגנטו מכריז מלחמה על האנושות ומקים מחדש את אסטרואיד M.
האקס-מן מנסים לעצור אותו והוא תולש מוולברין את שלד האדמנטיום, מה שגורם לצ'ארלס אקסבייר להשתלט טלפתית על מוחו, למחוק את זכרונו ולהכריח אותו להחזיר את החשמל לכדור הארץ.
בתוך ראשו, אקסבייר בונה מחדש את תודעתו של מגנטו ומשכנע אותו לחזור למוטב ולמנוע מהאסטרואיד להתרסק ולהשמיד את האנושות.
מגנטו משתמש בכוחותיו ועוצר את התרסקות האסטרואיד, אך רגע לאחר מכן הוא והאקס-מן שסביבו נעלמים ומתגלה שהם שוגרו לזמנים שונים.
בסדרת הטלוויזיה "אקס-מן: אבולוציה" משנות ה-2000, דובבה דמותו בידי כריסטופר ג'אדג'.
בעונה הראשונה של הסדרה נראה כי שומר את ידיו נקיות לרוב, והוא מופיע כדמות החבויה בצללים אשר שולחת את חברי "אחוות המוטאנטים" לבצע את תוכניותיו, ואף מגייס את בנו קוויקסילבר לרגל עבורו.
בעונה השנייה, מגנטו מגייס את קבוצת "השוליות" ומצעיר את עצמו בעזרת הטכנולוגיה שהפכה את קפטן אמריקה לסופר-חייל, זאת משום שיכולותיו הגנטיות אינן פועלות.
הוא חושף את קיומם של המוטאנטים לציבור אחרי קרב עם זקיפי הסנטינלים.
בעונה זו מוצגת בתו ונדה, שנוטרת טינה לאביה על כי נטש אותה בבית חולים פסיכיאטרי.
בעונות השלישית והרביעית, מגנטו מקדיש את מרצו למנוע את עלייתו של אפוקליפס.
הוא נכשל ועד מהרה הופך לאחד מארבעת פרשיו.
בסוף הסדרה מוצג חזון עתידני של אקסבייר, בו מתגלה כי מגנטו הופך לבן בריתם של האקס-מן ועוזר בחניכתה של קבוצת "המוטאנטים החדשים".
בסדרת האנימציה "וולברין והאקס-מן", מגנטו מדובב על ידי טום קיין בעיבוד שדומה לגילומו של איאן מקלן בסרטי אקס-מן.
הוא מופיע כשליטו של אי המוטאנטים ג'נושה, ומפציר בידי ממשלת ארצות הברית להעניק לו תמיכה.
הוא מוצא את פרופסור אקס לאחר שאחוזת אקס הושמדה ומטפל בו.
מגנטו הופיע ברוב משחקי הווידאו המבוססים על האקס-מן.
הופעותיו הבולטות ביותר הן במשחק X-Men: Mutant Apocalypse על פלטפורמת הסופר-פמיקום, ובמשחק X-Men Legends ששוחרר למספר פלטפורמות.
כמו כן, הוא דמות פופולרית ביותר במשחק Marvel Vs.
Capcom 2, בגלל קלות התנועה והמהירות הגבוהה שלו.
לאחרונה דמותו הופיעה במשחקי Marvel Ultimate Alliance.
מגנטו (Magneto) הוא רכיב במערכת ההצתה המספק פולסים חשמליים למצת של מנועי בעירה פנימית, בעיקר מנועים קטנים של אופנועים, מכסחות דשא ומסורי בנזין וכן במטוסים קטנים, בדומה לפולס שאותו מספק הסליל (קויל) במנועי מכוניות.
במטוסים יש, בדרך כלל, שני מצתים לכל בוכנה, שכל אחד מהם מופעל על ידי מגנטו משלו.
יתירות זו מבטיחה שרידות במקרה של תקלה במגנטו אחד, וכן מספקת הצתה טובה יותר.
המגנטו מבצע את הפעולות שמבצעים הדינמו, ה-contact breaker והסליל גם יחד.
מגנטרון (מיוונית: μαγνήτης מגנט+אלקטרון) היא שפופרת ריק המחוללת קרינה אלקטרומגנטית בתדר רדיו ומיקרוגל.
תא המגנטרון הוא תא גלילי המוחזק בוואקום.
במרכזו נמצאת קתודה בפוטנציאל שלילי גבוה ובטמפרטורה גבוהה, ובדופן התא אנודה בפוטנציאל חיובי.
המתח בין האלקטרודות מסופק ממקור מתח ישר גבוה.
משני צידי התא מצויים שני מגנטים קבועים היוצרים שדה מגנטי חזק במקביל לציר הגליל.
אלקטרונים מואצים מהקתודה לאנודה, וכתוצאה מכוח לורנץ הפועל עליהם הם נעים בתנועה ספירלית.
לאורך מסלול הספירלה נמצאים חללים גליליים בהם מושרית קרינה אלקטרומגנטית בתהודה.
הגודל הפיזי של חללי התהודה קובע את אורך הגל של הקרינה הנוצרת, אולם לא ניתן להשיג תדירויות מאוד מדויקות ויציבות.
את הקרינה מוליכים באנטנה קצרה ובגלבו למוצא המגנטרון.
המגנטרון בולט ביעילותו הגדולה: כ-65% מההספק המוזן אליו ממקור המתח הופך לקרינה אלקטרומגנטית.
לכן, המגנטרון משמש במקרים שבהם יש צורך בהספק גבוה אך לא בדיוק רב של התדירות:
מכ"ם פעימות (פולסים): שפופרת המגנטרון מחוברת לגלבו המוביל לאנטנה, המתח המסופק למגנטרון הוא בצורת פולסים קצרים, הגורמים לשידור פולסים של קרינת מיקרו מהאנטנה בהגבר.
חימום: בתנור מיקרוגל הקרינה נפלטת מהמגנטרון לחלל שבו נמצא מזון.
הקרינה נספגת במזון ומחממת אותו.
הארה: הקרינה נפלטת מהמגנטרון לחלל שבו נמצא חומר שפולט אור בנוכחות קרינת מיקרו, לדוגמה גופרית ב.
מַגְנִיפִיקָט הוא שמו של מזמור נוצרי, הידוע גם בשם שירת מריה.
המזמור כתוב בנוסח פרק תהילים, ועל פי המסורת הנוצרית הוא שיר הלל ששרה מריה הקדושה כשביקרה את בת דודתה אלישבע אמו של יוחנן המטביל לאחר שנתבשרה על ידי המלאך גבריאל כי היא נושאת את ישו ברחמה.
מגניפיקט הוא גם שמן של יצירות מוזיקליות רבות שנכתבו על פי אותו הטקסט, בעיקר בתקופות הרנסאנס, הבארוק והמאה ה-20.
המגניפיקט הוא חלק מטקס הערבית (לטינית: Vespers, נהגה "וֶסְפֶּרְס") הנאמר או מושר בכנסייה הקתולית מדי יום, וכן חלק מטקס הערבית בכנסייה האנגליקנית.
בכנסייה האורתודוקסית הוא נאמר בימי ראשון.
בימי הביניים נוצרו למגניפיקט כמה וכמה גרסאות גרגוריאניות, רובן בפורמט זהה לפרקי תהילים.
החל מאמצע המאה ה-15 ועד תחילת המאה ה-17 היה טקסט המגניפיקט הטקסט הפופולרי ביותר מלבד המיסה, והוא זכה לעיבודים פוליפוניים רבים בתקופת הרנסאנס.
המגניפיקט היה שיאו של הווספרס וכן הושר בחגים חשובים (גם בכנסייה הפרוטסטנטית המוקדמת), והיה צורך בגרסאות רבות בכל המודוסים הכנסייתיים; כתוצאה מכך כמעט ואין מלחין מאותה התקופה שלא הלחין את המגניפיקט לפחות פעם אחת.
תומאס לואיס דה ויקטוריה כתב שמונה-עשר, ג'ובאני פלסטרינה יותר משלושים ואורלנדו די לאסו יותר ממאה.
המגניפיקט שמר על הפופולריות בקרב מלחיני הבארוק, שראו בטקסט הזדמנויות רבות לציור מילים במוזיקה, במיוחד במילים כמו exultavit, deposuit, humilitatem וכו'.
המגניפקטים המפורסמים ביותר מן הבארוק המוקדם הם שני העיבודים מאת מונטוורדי המופיעים בווספרס שלו משנת 1610. דוגמה טובה אחרת מאותה התקופה היא המגניפיקט מאת היינריך שיץ, שניכרת בו השפעה חזקה של ג'ובאני גבריאלי.
המגניפיקט הידוע ביותר מתקופת הבארוק הוא המגניפיקט של באך, מספר 243 ברי"ב.
בגרסה הראשונה במי-במול מז'ור נכללו גם ארבעה כוראלים בגרמנית הקשורים לחג המולד (שלכבודו נכתבה היצירה).
כיום מוכרת יותר הגרסה המאוחרת ברה מז'ור, ללא התוספות בגרמנית ובשינויי תזמור.
כיום יצירה זו היא בין האהובות ביותר של באך, והיא מצטיינת בציורי מילים רבים.
לדוגמה: המילים Deposuit potentes de sede מולחנות תמיד במוזיקה יורדת, ואילו המילים et exaltavit humiles במוזיקה עולה; במילים Sicut erat in principio חוזר באך למוזיקת הפתיחה (מה שהיה מאוד לא מקובל אז); כדי לאייר את המילים dimisit inanes מסיים באך את האריה בצליל פיציקטו יחיד, במקום אקורד סיום.
כמו כן מצטט באך מנגינה עתיקה של המגניפיקט כקנטוס פירמוס, בפרק Suscepit Israel.
מגניפיקטים מוכרים אחרים מן הבארוק המאוחר נכתבו על ידי ויואלדי ודִיוֹנִיגִ'י אֶרְבָּה - מגניפיקט זה מפורסם בעיקר משום שהנדל שילב אותו באורטוריה שלו ישראל במצרים.
טלמן הלחין גרסה גרמנית של המגניפיקט.
במחצית השנייה של המאה ה-18 חלה ירידה בפופולריות של המגניפיקט המולחן; פרגולזי וק.
באך כתבו גרסאות מוצלחות של מגניפיקט, והגרסה המוכרת ביותר מאותה התקופה היא בסוף הווספרס מאת מוצרט מ-1780 (מס' 339 ברשימת קכל).
בתקופה הרומנטית כמעט ולא נכתבו מגניפיקטים שלמים (רחמנינוב הלחין גרסה פרבוסלבית של "תפילות ערבית" (Vespers) הכוללת את טקסט המגניפיקט), אבל במאה העשרים החלו לחזור לנוהג.
הדוגמה הבולטת היא המגניפיקט של קשישטוף פנדרצקי מ-1974.
אף כי הטקסט המקורי (כמו כל הברית החדשה) הוא ביוונית, הגרסה הנהוגה בכנסייה הקתולית היא הטקסט הלטיני מתוך תרגום הוולגטה, או לחלופין בשפת המקום.
יש קווי דמיון בין תפילתה של מרים לאחר שהתבשרה על ישוע, לתפילתה של חנה לאחר הולדת בנה שמואל (ספר שמואל א', ב' 1-10).
כי הנה מעתה ברוכה יקראוני כל-הדורות.
כי גדולות עשה לי שדי וקדוש שמו.
וחסדו לדור דורים על יראיו.
בזרועו פיזר גאים במזימות לבם.
בעלי-זרוע הוריד מכיסאם וענווים רומם.
על הרעבים הרעיף חסדו, ואת העשירים שילח ריקם.
עזר לעבדו ישראל וזכר לו חסדו
כאשר דיבר אל-אבותינו לאברהם ולזרעו עד-עולם.
לאחר הטקסט מקובל להוסיף את הדוֹקְסוֹלוֹגיָה הקטנה, שאותה מוסיפים, לפי המנהג הנוצרי, גם לאחר פרקי תהילים:
תהילה לאב, ולבן ולרוח הקודשכפי שהיה בראשית, ועתה ולעולמי עולמים.
מגניטוגורסק היא עיר ברוסיה על נהר אורל ובהתאם לכך היא שוכנת בחלקה באירופה ובחלקה באסיה.
גאוגרפית, העיר שוכנת במערב סיביר, בדרום הרי האורל.
העיר נוסדה ב-1929 בעקבות החלטה על הקמת מפעלי פלדה מגניטוגורסק כחלק מתיעוש המדינה במסגרת תוכנית החומש הראשון.
היא יושבה ב-1931. ברזל (ועוד מחצבים אחרים) היו נחוצים לתעשייה הסובייטית המתפתחת, ולכן הוחלט לפתח את האזור שהיה עשיר במרבצי ברזל.
בין מתכנני העיר היה האדריכל הגרמני ארנסט מאי.
בעיר שוכן כיום קומפלקס תעשייתי מן הגדולים בעולם לייצור ברזל ופלדה.
העיר מילאה תפקיד חשוב בניצחונה של ברית המועצות במלחמת העולם השנייה - מחצית מהטנקים של הצבא הסובייטי יוצרו בעיר זו.
בעיר שוכנות שתי אוניברסיטאות: אוניברסיטת מגניטוגורסק, האוניברסיטה הטכנית של מגניטוגורסק וקונסרבטוריון.
ישנם גם תיאטרון בובות, תיאטרון דרמה ובית אופרה ובלט.
מועדון הספורט המפורסם ביותר של העיר הוא מטאלורג מגניטוגורסק - מועדון הוקי קרח הנחשב לאחד הטובים ברוסיה ובמזרח אירופה, לאחר שהעפיל לגמר ליגת האלופות האירופית בהוקי קרח, ב-2007.
מגנטוספירה היא אזור סביב גרם שמים, שקיימות בו תופעות הנגרמות או המושפעות עקב השדה המגנטי של אותו גרם שמים.
מגנטוספירה קיימת סביב כדור הארץ, וגם סביב כוכבי לכת אחרים בעלי שדה מגנטי משמעותי: צדק, שבתאי, אורנוס ונפטון.
השפעת השדה המגנטי של כדור הארץ מורגשת עשרות אלפי קילומטרים בחלל.
מדענים שיערו זמן רב את קיום המגנטוספירה של כדור הארץ - עקב קיומן של סערות גאומגנטיות.
בשנת 1958 בוצעו ניסויים באמצעות לוויין המחקר אקספלורר 1 שהוכיח את קיומה של המגנטוספירה וגילה את חגורות הקרינה - חגורות ואן אלן.
בשנת 1959 הוצע השם מגנטוספירה על ידי האסטרופיזיקאי ממוצא אוסטרי תומאס גולד.
המגנטוספירה של כדור הארץ היא אזור בחלל, שצורתו מושפעת מהשינויים בשדה המגנטי של כדור הארץ, מרוח השמש ומהשדה המגנטי הבין-פלנטרי.
במגנטוספירה תערובת של יונים ושל אלקטרונים חופשיים, שמה שמחזיק אותה הם הכוחות המגנטיים והחשמליים - אשר השפעתם באזור זה רבה יותר מאשר כוחות הכבידה או כוחות אחרים.
צורת המגנטוספירה, למרות שמה, איננה כדורית: בצד הפונה אל השמש ("יום") המרחק אל גבול המגנטוספירה הוא כ-70,000 ק"מ (10 - 12 פעמים רדיוס כדור הארץ המסומן ) ממרכז כדור הארץ.
בצד הנגדי ("לילה") הצורה היא של קליע כ- 15 ממרכז כדור הארץ, עם שובל בקוטר של 20 - 25, שנימתח
לכ- 1,000, והדרך שבה השובל מסתיים איננה ידועה.
הגורמים העיקריים שמשפיעים על המגנטוספירה:
השדה המגנטי של כדור הארץ שעוצמתו 30 - 60 מיקרוטסלה על פני כדור הארץ, אך העוצמה הולכת ופוחתת ריבועית עם המרחק מכדור הארץ.
רוח השמש היא זרם של חלקיקי פלזמה הנעים במהירות של בין 300 ל-800 ק"מ לשנייה, ורובם פרוטונים (גרעיני מימן) חופשיים - חלקיקים בעלי מטען חיובי, ואלקטרונים - חלקיקים בעלי מטען שלילי.
חלקיקים אלה טעונים בשדה מגנטי בין-פלנטרי שעוצמתו 2 - 5 ננוטסלה, ומקורו בעיקר מהשמש.
שכבות ואזורים במגנטוספירה של כדור הארץ
מגנטופאוזה Magnetopause היא החלק החיצוני של המגנטוספירה.
החלקיקים מרוח השמש הטעונים בשדה מגנטי בין-פלנטרי - אינם יכולים להתערבב עם חלקיקי הפלזמה הטעונים מהשדה המגנטי של כדור הארץ הנמצאים במגנטוספירה.
המגנטופאוזה היא הגבול שבין שני סוגי החלקיקים.
פלזמספירה Plasmasphere היא החלק הפנימי של המגנטוספירה - זה שקרוב לאטמוספירת כדור הארץ, מכילה פלזמה קרה עם אנרגיה נמוכה.
לווייני המחקר הראשונים ששוגרו לחלל, גילו בשנת 1958 חגורות של קרינה עזה סביב כדור הארץ, שלא היו ידועות עד אז.
אזורים אלה קרויים חגורות ואן אלן Van Allen belts.
תחילה התגלו החגורות הפנימיות 700 - 10,000 ק"מ מעל פני כדור הארץ - המכילות בעיקר פרוטונים באנרגיה גבוהה, ולאחר מכן התגלו החגורות החיצוניות 13,000 - 65,000 קילומטרים מכדור הארץ - המכילות בעיקר אלקטרונים באנרגיה גבוהה.
מגנטוטייל Magnetotail - שובל מגנטי ארוך של חלקיקים טעונים - נוצר על ידי רוח השמש - בכיוון הנגדי לשמש, ואורכו רב מאוד.
השובל המגנטי של כדור הארץ ארוך יותר מאשר הרדיוס של מסלול הירח סביב כדור הארץ.
בעת פעילות מוגברת מאוד של השמש נגרמים שינויים מהירים בשדה המגנטי של המגנטוספירה מה שגורם לסערה גאומגנטית, שעלולה להשפיע על השדה המגנטי במקומות רבים, ובמקרים קיצוניים - אף לגרום הפרעות ללוויינים, לשידורי רדיו, לקווי מתח גבוה ועוד.
מגנטומטר (Magnetometer) הוא מכשיר מדידה למדידת עוצמתו וכיוונו של השדה המגנטי באזור בו נמצא.
משמש לאיתור מרבצי מתכות פרומגנטיות כגון ברזל, לאיתור גופים שבהם יש מתכות פרומגנטיות וכדומה, ולמעקבים ומחקרים מדעיים על השדה המגנטי של כדור הארץ והמגנטוספירה.
מגנטומטר הרושם נתונים בצורה רציפה נקרא "מגנטוגרף" (Magnetograph).
מגנטומטרים בשימוש בסקרים גאופיזיים למציאת מרבצי מתכות פרומגנטיות אשר משפיעים על השדה המגנטי המקומי.
כמו כן משמשים לגילוי אתרים ארכאולוגיים, כלי שיט שטבעו ועוד.
קיימים מכשירים שונים המשמשים לייעודים שונים, כגון לגילוי צוללות - תמונה 1, או לחישוב זוויות קידוח של נפט וגז טבעי.
מגנטומטרים משמשים במחקר מדעי ובמעקב אחר שינויים בשדה המגנטי של כדור הארץ והמגנטוספירה, ולאיתור סערות מגנטיות, ועל כן פזורות בכל העולם כ-200 תחנות מדידה קרקעיות קבועות בכל העולם ועוד כמה ניידות, וכן מגנטומטרים בלוויינים.
המגנטומטר הוא מכשיר רגיש מאוד, ויכול לחזות מראש את הופעת זוהר הקוטב עוד לפני הופעת האורות האופייניים.
בישראל קיימות כיום שלוש תחנות מדידה ("מצפים מגנטיים") המופעלות על ידי המרכז למיפוי ישראל בהר חרמון, בבר גיורא ובהרי אילת.
בתמונה 2 - המגנטומטר בתחנת המדידה שבהרי אילת.
בעבר הייתה תחנה נוספת, באמציה, אך היא נסגרה.
שימוש במדידת השדה המגנטי כשיטה אפשרית לחיזוי רעידות אדמה נוסתה במדינות שונות (ארצות הברית, יפן, רוסיה, סין וטורקיה).
ברעידות אדמה יש שחרור לחצים בקרום כדור הארץ במקום מסוים, מה שיכול להשפיע בין היתר על השדה המגנטי המקומי.
בכמה מקומות נרשמו מקרי הצלחה בהם נרשמו שינויים קטנים בשדה המגנטי בגודל של כמה עשיריות ננוטסלה, לפני רעידת האדמה.
שינויים אלה קטנים מדי ביחס לכלל השינויים בשדה המגנטי שנוצרים במהלך היממה ממקורות אחרים.
שני סוגים עיקריים של מגנטומטרים:
מגנטומטרים סקלריים מודדים את העוצמה הכללית של השדה המגנטי (בתרשים 3 - העוצמה של F, אך לא את הכיוון).
מגנטומטרים וקטוריים מודדים הן את העוצמה של השדה המגנטי והן את כיוונו, ומהם ניתן לחשב את עוצמת רכיבי הכח המגנטי בכל אחד מהצירים, וכן את הנטייה המגנטית (זווית D בתרשים 3) ואת השיפוע המגנטי (זווית I בתרשים 3).
השדה המגנטי משרה גל סינוסי בסליל הרוטט.
הגודל של האות פרופורציונלי לכח של השדה, המסופק באופן אחיד, ולסינוס הזווית בין הציר של הסליל הרוטט וקווי השדה.
סוג זה של מגנטומטר הוא מיושן, וכמעט יצא לגמרי משימוש.
החיישן המגנטי הנפוץ ביותר הם החיישנים מבוססים על אפקט הול.
חיישנים אלו מייצרים מתח אשר פרופורציונלי לשדה המגנטי המושרה וכן הם מסוגלים לחוש קוטביות.
מגנטומטר חדשני שבתוכו ישנם שלושה חיישנים מגנטיים, על-מוליכים, שצריכים לשהות בתנאים קריוגנים (קירור), ולכן המערכת מלאה בהליום (טמפרטורה של 270- צלזיוס לערך).
זה מאפשר למערכת למדוד שדות מגנטים חלשלושים.
המכשיר רגיש ביותר ומסוגל למדוד את המיגנוט של סלעים בעלי תכולת מינרלים מגנטיים נמוכה מאוד (למשל, סלעי משקע ימי, חומר ארכאולוגי, דגימות סלע קטנות).
מגנטומטרים אחרים לא יכולים למדוד את המיגנוט של כל החומרים הללו, כי סף המדידה שלהם נמוך בהרבה (כלומר, הרעש שלהם גבוה).
במכשיר זה אין צורך לסובב את הדגימות הנבדקות בזמן המדידה.
לכן דגימות הנוטות להתפורר או שיש להן תכולת מים, יכולות להימדד רק במכשיר הזה.
המגנטומטר הקריוגני הראשון שהותקן בארץ, הותקן במעבדה הפליאומגנטית במכון הגיאופיסי לישראל בסוף שנות ה-80 של המאה ה-20 .
מגנזיט הוא מינרל שהרכבו הכימי הוא פחמת המגנזיום, MgCO3. המגנזיט שייך לקבוצת הקלציט ויוצר עם הקלציט (בו יש קטיון סידן במקום המגנזיום) ועם הסידריט (שבו ברזל בצורת Fe+2 מחליף את המגנזיום) שורה איזומורפית.
מנגן, קובלט וניקל יכולים אף הם להחליף את המגנזיום בכמויות קטנות.
כמעט שלא ניתן להבדיל בין המגנזיט והמינרל דולומיט – Mg,Ca)CO3).
כמו כל חבר בקבוצת הקלציט, המגנזיט מתגבש במערכת הטריגונלית (בתצורת מעוינון וסקלנוהדרון) והוא בעל פצילות מעולה לאורך שלושה מישורים היוצרת מעוינונים.
כמו לקלציט יש לגבישים הבודדים השקופים של המגנזיט שבירה כפולה חזקה.
מקור שם המינרל בהרכבו הכימי.
מגנזיט מופיע בעורקים והוא תוצר של התמרת מגע של מגע והתמרה אזורית בתנאי לחץ אחיד וחום גבוה של סלעים אולטרה-מאפיים דוגמת הסרפנטיניט וסלעים אחרים העשירים במגנזיום.
גבישי המגנזיט הנוצרים באופן זה הם לעיתים קרובות זעירים ביותר (קריפטוקריסטלים) ומכילים סיליקה בצורת אופאל או חלמיש.
מגנזיט מופיע גם בתוך רגולית מעל סלעים אולטרה-מאפיים כפחמה משנית בתוך הקרקע ובתת־הקרקע, שם הוא מושקע כתוצאה מפירוק של מינרלים המכילים מגנזיום על ידי פחמן דו-חמצני המצוי במי התהום.
מגנזיט יכול להיווצר במטאסומטיזם של פרידוטיט וסלעים אולטרה-בסיסיים אחרים.
מגנזיט נוצר בעזרת פחמון של אוליבין בנוכחות מים ופחמן דו-חמצני והתהליך מתבצע בצורה הטובה ביותר בטמפרטורות ולחץ בינוניים האופייניים לפציאס (מכלול תכונות הסלע) של צפחות ירוקות.
מגנזיט יכול להיווצר כתוצאה מפחמון של סרפנטין המכיל מגנזיום (ליזרדיט) באמצעות התגובה הכימית הבאה:
מים + מגנזיט + טלק → פחמן דו-חמצני + סרפנטין
התמרה של אוליבין עשיר במגנזיום (פורסטריט) גורמת לייצור מגנזיט מפרידוטיט.
התמרה של אוליבין עשיר בברזל (פייליט) גורמת לייצור של תרכובות המכילות סיליקה-מגנטיט-מגנזיט.
מגנזיט יכול להיווצר גם במטאסומטיזם של אבן גיר דולומיטית היוצרת את סלעי סקרן, ותוצריה, בנוסף למגנזיט, הם: וולאסטוניט, טלק ופריקלאס (MgO).
מגנזיט קיים גם בים המלח.
המגנזיט נוצר מהתאדות התמיסות המרוכזות שבבריכות המלאכותיות של מפעלי ים המלח והוא אחד התוצרים המתקבלים יחד עם ברום בשלב שלאחר שקיעת הקרנליט.
מקומות בהם מוצאים דגימות מגנזיט מעולות כוללים את אוברנדורף שבשטיריה וסנט גוטהארד שבעמק צילרטאל (Zillertal) שבטירול, שני המקומות באוסטריה, וברומאדו (Brumado) שבמדינת באהיה שבברזיל, שם נתגלו גבישי מגנזיט שקופים, נדירים מאוד ולכן יקרי ערך, הדומים מאוד בתכונותיהם ל"פצלת איסלנדית" (סוג קלציט שקוף).
מקומות נוספים בהם יש מגנזיט הראויים לציון כוללים קוריאה, סין, ומדינות מערב ארצות הברית (קליפורניה, נבדה ואריזונה).
באזורנו נמצא מגנזיט בעורקים הידרותרמיים בוואדי טר שבדרום מזרח חצי האי סיני והוא נפוץ במסיבים הסרפנטיניים של קפריסין וטורקיה.
ניתן להשתמש במגנזיט בתוספת סיד לשם יצירת סיגים בתנורי יצור פלדה.
ניתן להשתמש במגנזיט כזרז וכתוסף בייצור גומי סינתטי, בהכנה של דשנים וחומרים כימיים המכילים מגנזיום, ובייצור סוגי מלט מיוחדים.
בדומה לייצור סיד חי, ניתן לשרוף את המגנזיט בנוכחות פחם על מנת להפיק את תחמוצת המגנזיום (MgO), הידועה גם כפריקלאס, פריקלאס הוא רכיב חשוב במוצרים חסיני אש כדוגמת לבנים חסיני אש לתנורים.
מגנטר הוא סוג ייחודי של כוכב נייטרונים, הדומה במאפיינים רבים לפולסר.
זהו עצם דחוס בעל שדה מגנטי חזק במיוחד, אשר דעיכתו גורמת להיווצרות כמות גדולה מאוד של קרינה אלקטרומגנטית בעלת אנרגיה גבוהה, במיוחד קרינת גמא ורנטגן.
התפרצות הגמא המתועדת הראשונה שמיוחסת למגנטר נצפתה ב-5 במרץ 1979, אך ההסבר התאורטי פותח על ידי רוברט דנקן וכריסטופר תומפסון רק ב-1992. במהלך העשור שלאחר מכן, התקבלה התאוריה המסבירה את המגנטרים כהסבר הסביר ביותר לפולסרים חריגים בתחום הרנטגן (AXP) ועצמים פולטי קרינת גמא רכה (SGR).
התפרצות קרינת הגמא המתועדת הראשונה שמיוחסת למגנטר התרחשה ב-5 במרץ 1979. שתי חלליות סובייטיות, ששייטו אז במערכת השמש, נפגעו מפרץ קרינת גמא, במהלכו קריאות הקרינה בשתי החלליות עלו מ-100 פגיעות בשנייה ליותר מ-200,000 תוך שבריר מילישנייה.
פרץ הקרינה המשיך להתפשט ופגע במספר חלליות נוספות שהיו במשימות שונות סביב נוגה והשמש וכן בלוויינים במסלול סביב כדור הארץ, ביניהם לווייני ולה (Vela) של משרד ההגנה האמריקני, שמטרתם הייתה לגלות קרינה רדיואקטיבית מפיצוצים גרעיניים.
אירוע זה היה פרץ קרני הגמא העוצמתי ביותר שתועד עד אז, עם עוצמה גבוהה פי מאה מכל התפרצות מתועדת קודמת שמקורה מחוץ למערכת השמש.
תחילה סברו אסטרונומים כי מקור ההתפרצות נמצא בקרבה הגלקטית של מערכת השמש, במרחק שאינו עולה על מספר מאות שנות אור.
במקרה זה, עוצמתה המוחלטת של ההתפרצות הייתה קטנה מבהירות אדינגטון, כמות הקרינה הרגעית שכוכב יכול לפלוט ועדיין להישאר במצב יציב.
כיוון שההתפרצות נרשמה במספר חלליות ולוויינים, ניתן היה לאכן את המקור, והתוצאה הייתה מפתיעה - פרץ קרני הגמא הגיע מענן מגלן הגדול, גלקסיה ננסית שכנה לשביל החלב, במרחק של כ-157,000 שנות אור.
משמעות הדבר היא שעוצמתה המוחלטת של ההתפרצות הייתה גדולה פי מיליון מגבול אדינגטון.
כלומר, מקור ההתפרצות לא יכול היה להיות כוכב רגיל.
ניתוח נוסף של התצפיות העלה שלאחר ההתפרצות הראשונה, נראו פעימות נוספות, חלשות יותר, במחזוריות של כ-8 שניות, שנמשכו כ-3 דקות ואז דעכו.
עובדה זו פסלה את האפשרות שמדובר בחור שחור.
המועמד הנותר עבור מקור הקרינה המוזר היה כוכב נייטרונים.
נדרשו כשני עשורים עד אשר תצפיות נוספות, מדויקות יותר, שימשו לבנות בסיס מידע סביר לגבי תופעות מסוג זה.
תצפיות אלה הובילו לבניית תאוריה שתספק הסבר לתופעות השונות שנראו, ותיתן תחזיות שניתן יהיה לבדוק בתצפיות נוספות.
עד כה, ידוע יחסית מעט אודות המבנה הפיזי של המגנטר.
מכיוון שזהו סוג של כוכב נייטרונים, מגנטרים הם ככל הנראה בעלי קוטר של כ-20 ק"מ ובעלי מסה גדולה מהשמש, כלומר צפיפות החומר בהם גדולה מאוד, כ- גרם לסמ"ק (100 מיליון טון לסמ"ק).
ניתן לומר שכפית אחת של חומר ממגנטר ממוצע שווה במסתה למסת כל המשאיות והמכוניות על פני כדור הארץ.
בדומה לפולסרים, מגנטרים סובבים על צירם במהירות רבה, אך בגלל השדה המגנטי רב העוצמה שלהם, קצב הסיבוב יורד מהר יותר.
מרבית המגנטרים הנצפים היום הם בעלי זמן מחזור סיבוב של מספר שניות.
התפתלות קווי השדה המגנטי ותנועתם דרך הקרום החיצוני של המגנטר מעוותות את הקרום וגורמות לרעידות על פני השטח, אשר מובילות להתפרצויות חומר, בצורת אלקטרונים ופוזיטרונים, וקרינה, בתחום הרנטגן או קרינת גמא רכה.
לעיתים רחוקות יותר, השדה המגנטי עובר ארגון מחדש בקנה מידה גדול, ואז עלולות להתרחש התפרצויות קרינת גמא עוצמתיות, כגון אלה שתועדו בשנים 1979, 1998 ו-2004.
אורך חייו הפעילים של מגנטר הוא ככל הנראה קצר יחסית.
כאמור, השדות המגנטיים רבי העוצמה גורמים להאטה מהירה של קצב הסיבוב בתהליך של בלימה.
כמו כן, הגוף פולט כמויות גדולות של אנרגיה הן בהתפרצויות רגעיות והן בפליטה תמידית של אנרגיה בתחום הרנטגן וחומר חלקיקי.
ההאטה בקצב הסיבוב גורמת להיחלשות השדות המגנטיים, כך שאלה דועכים לאחר כ-10,000 שנים, ואז פליטת קרינת הרנטגן והגמא מפסיקה, והמגנטר הופך להיות כוכב נייטרונים רגיל.
הערכה מקורבת של גילם של חלק מהמגנטרים שנצפו עד היום, על פי עוצמת שדה מגנטי ומשך זמן סיבוב, היא כ-5,000 שנה.
המאפיין העיקרי של המגנטר הוא שדה מגנטי רב-עוצמה.
הערכות של שדות בסדר גודל של טסלה הופכות את המגנטרים לעצמים המגנטיים החזקים ביותר שנצפו ביקום.
שדות אלה חזקים פי מיליונים משדה של כל מגנט שיוצר באופן מלאכותי על ידי בני אדם.
השדה המגנטי של כדור הארץ, לצורך השוואה, הוא עד טסלה, ושל השמש עד טסלה.
שדה מגנטי של טסלה יהיה קטלני ליצור חי גם במרחק של אלף ק"מ, מכיוון שהדיאמגנטיות של המים תקרע את הרקמות החיות.
בשדה מגנטי בעוצמה כזו מתרחשות תופעות מרתקות.
פוטונים של קרינת רנטגן מתמזגים או מתפצלים, הריק עצמו עובר קיטוב ומופיעה בו תופעה של שבירה כפולה, בדומה למתרחש בגביש קלציט.
אטומים עוברים עיוות ומקבלים צורה של גלילים ארוכים, בעלי קוטר קטן מאורך הגל הקוונטי-יחסותי של אלקטרון.
כאשר באירוע סופרנובה מסוג II כוכב בעל שדה מגנטי משמעותי קורס לכוכב נייטרונים, השדה המגנטי שלו גדל משמעותית.
זאת מכיוון שעל פי משוואות מקסוול, שינוי של רדיוס הכוכב למחצית מרדיוסו המקורי, מכפיל את השדה המגנטי פי ארבעה.
השדה המגנטי של כוכב נייטרונים שהופך לפולסר הוא בעל עוצמה לא מבוטלת של כ- טסלה, אך עדיין מותיר אותו רחוק מעוצמת השדה של מגנטר בכשניים עד שלושה סדרי גודל.
על פי התאוריה של דנקן ותומפסון, התוצאה הסופית של התהליך - האם הכוכב הקורס יהפוך לפולסר או מגנטר - תלויה בקצב הסיבוב של הגוף סביב צירו.
אם קצב הסיבוב של כוכב הנייטרונים שנוצר לאחר קריסת הכוכב המקורי עובר גבול מסוים, שקשור לקצב סיבוב הליבה שלו ומוליכות השדות המגנטיים בתוכה, תהליך הדינמו נכנס לפעולה ומגביר את השדה המגנטי של הכוכב.
התהליך כולו אורך כעשר שניות מרגע היווצרות כוכב הנייטרונים, אך התוצאה היא מגנטר - עצם דחוס בעל שדה מגנטי של טסלה ויותר.
ההערכה לגבול זה היא מחזור סיבוב של כעשר מילישניות, או כמאה סיבובים בשנייה.
לשם השוואה, הפולסר שבלב ערפילית הסרטן, שבזמן היווצרותו ביצע כ-50 סיבובים בשנייה, עדיין היה איטי משמעותית מהדרוש להפוך למגנטר.
בפברואר 2008 פרסמו חוקרים מנאס"א ואוניברסיטת מק'גיל כי גילו כוכב נייטרונים שהופך מפולסר למגנטר, מה שמרמז על אפשרות כי מגנטר הוא לא רק סוג נדיר של פולסר אלא שלב, וייתכן שהפיך, בחיי פולסרים, בתנאים מסוימים.
כלומר, כנראה שישנם גורמים או תהליכים נוספים, מלבד קריסת הכוכב המקורי, שיכולים להתחיל את תהליך הדינמו בכוכב נייטרונים.
נכון לנובמבר 2013, מוכרים 21 מגנטרים, וחמישה מועמדים נוספים ממתינים לאישור.
המגנטר המקורי SGR-0526-66 שנתגלה במרץ 1979, שוכן בענן מגלן הגדול, מחוץ לשביל החלב.
מלבדו, שאר המגנטרים המוכרים שוכנים בגלקסיה שלנו.
SGR-1806-20 - נמצא במרחק 50,000 שנות אור ממערכת השמש, בצד הרחוק של שביל החלב, בקבוצת הכוכבים קשת.